Jakub Žur (1821)

Jakub Žur (nimski Jacob Sauer; roź. 9. septembra 1821 na Górje, wum. 5. julija 1887 w Pozdecach) jo był serbski katolski faraŕ a narodny ako teke socialny procowaŕ.

Wón jo se naroźił ako syn kubłarja na Górje pla Jaseńcy a jo był wót 1834 do 1846 wuknik Serbskego seminara w Praze, źož jo woglědał do 1842 nimskorěcny Małostronski gymnazium. Wót 1842 do 1846 jo studěrował teologiju. Pó wrośenju do Łužycy jo statkował nejpjerwjej ako katechet a kapłan pśi budyšyńskej tachańskej cerkwi a wót 1851 rownocasnje ako wucabnik nabóžniny pśi Katolskem wucabnikojskem seminarje. Wót 1861 do 1887 jo był faraŕ w nimskem Šěrachowje a wót 1886 teke kanonik budyšyńskego tachaństwa.

Žur jo se starał wó pólěpšenje socialnego połoženja chudoby. Jo załožył tkajaŕnju, gaž jo spadowało domacne tkalcaŕstwo a póbitujo na tu wašnju 700 luźam źěło. Jo kśěł załožyś wustaw za chudych, k comuž pak dla jogo nagłeje smjerśi wěcej njedojźo. W lěśe 1849 jo swěśił w drježdźańskej Dwórskej cerkwi prědnu serbsku bóžu mšu za katolskich Serbow w krajnej stolicy. 1869 jo wudał nimske spiwaŕske za Šěrachowsku wósadu.

Wót lěta 1847 jo był cłonk Maśice Serbskeje.

Žrědło

Kategorija:Roź. 1821
Kategorija:Wum. 1887
Kategorija:Wósoba (Górna Łužyca)
Kategorija:Serb
Kategorija:Duchowny
Kategorija:Maśicaŕ